b'\n_START_ARTICLE_\nMostni grad\n_START_PARAGRAPH_\nMostni grad je vrsta ni\xc5\xbeinskega vodnega gradu, ki je bil zgrajen za zagotavljanje voja\xc5\xa1kega opazovanja in varovanja prehoda preko reke. V o\xc5\xbejem smislu se nana\xc5\xa1a na gradove, ki so narejeni neposredno na mostu ali poleg njega, v\xc4\x8dasih pa se s tem izrazom ozna\xc4\x8dujemo tudi gradove blizu mostov._NEWLINE_Te utrdbe so bili pogosto zasnovane kot cestninski gradovi, kjer so zara\xc4\x8dunavali pristojbino za pre\xc4\x8dkanje reke in so bili zasedeni le s stra\xc5\xbearji. V Evropi je ohranjenih ve\xc4\x8d primerov mostnih gradov, zlasti na jugu in jugovzhodu celine._NEWLINE_Tip mostnega gradu je le redko podrobno opisan v strokovni literaturi in ni vedno jasno lo\xc4\x8den od\xc2\xa0\xc2\xbbutrjenega mostu\xc2\xab. V srednjeve\xc5\xa1ki Evropi so bila \xc5\xa1tevilna pre\xc4\x8dkanja rek za\xc5\xa1\xc4\x8ditena s stolpnimi strukturami in obzidjem.\n_START_SECTION_\nPrimeri\n_START_PARAGRAPH_\nNajve\xc4\x8dji ohranjen mostni grad je pravokotna stavba Ponte Visconteo v Valeggio sul Mincio (pokrajina Verona, severna Italija). V poznem srednjem veku je Gian Galeazzo Visconti odredil izgradnjo mogo\xc4\x8dnega mostu - trdnjave znotraj \xc5\xa1tirikrilne notranje podgradnje lokalnega gradu med Mantovo in Gardskim jezerom. Mostna trdnjava le\xc5\xbei pribli\xc5\xbeno 100 vi\xc5\xa1inskih metrov pod grajskim hribom. Trije prehodi so bili povezani z obzidjem na 14 bastijonov. Vhodni stolp pod gradom na hribu je nenavadno slabo zasnovan. Bivalne sobe stra\xc5\xbearjev so bile v srednjem portalu. Ta prehod je onemogo\xc4\x8dal pre\xc4\x8dkanje na podoben na\xc4\x8din kot zadnji prehod z masivno preklado._NEWLINE_Nem\xc5\xa1ka vrata (Porte des Allemands) \xc4\x8dez reko Seille v Metzu so zadnji mostni grad, ki \xc5\xa1e stoji v Franciji. Mostni grad je opremljen z utrjenimi stolpi, obzidjem in ma\xc5\xa1ikulami. Nem\xc5\xa1ka vrata iz 13. stoletja so igrala klju\xc4\x8dno obrambno vlogo pri obleganju Metza med letoma 1552-1553, ki ga je izvajal cesar Karel V. Na fasadi so \xc5\xa1e vidne po\xc5\xa1kodbe od strelov iz mu\xc5\xa1ket._NEWLINE_Tudi Hohenstaufenov dvojni vhodni stolp na rimskem mostu \xc4\x8dez reko Volturno v Capui (Italija) je razvr\xc5\xa1\xc4\x8den med mostne gradove. Friderik II. Hohenstaufen je tu zgradil reprezentativno\xc2\xa0\xc2\xbbdr\xc5\xbeavno zgradbo\xc2\xab\xc2\xa0kot vrata v Kraljevino Dveh Sicilij, katere ohranjene ru\xc5\xa1evine so le bleda senca nekdanjega pomena._NEWLINE_Znameniti mostni grad Stari most v Mostarju (Bosna in Hercegovina) so bosansko-hrva\xc5\xa1ki vojaki leta 1993 delno uni\xc4\x8dili, kasneje pa je bil rekonstruiran. Prvotno, okoli 1450, sta dva velika utrjena stolpa na obeh straneh reke varovala vise\xc4\x8di most, ki je bil leta 1566 zamenjan s kamnitim lokom._NEWLINE_Primer umi\xc5\xa1ljenega mostnega gradu sta Dvoj\xc4\x8dka iz Pesmi ledu in ognja.\n_START_SECTION_\nUtrjeni mostovi\n_START_PARAGRAPH_\nTipi\xc4\x8den primer utrjenega mostu je Pont Valentr\xc3\xa9 blizu Cahorsa (Jug Pirenejev) v ju\xc5\xbeni Franciji. Objekt je skoraj v celoti ohranjen, z izjemo vzhodnega barbakana (utrjena vrata), ki je bil odstranjen v 19. stoletju. V Nem\xc4\x8diji in srednji Evropi so se ve\xc4\x8dinoma ohranile le ru\xc5\xa1evine mostnih utrdb. Po navadi stojijo le posamezni vhodni stolpi, kot na primer na kamnitem mostu v Regensburgu in Karlovem mostu v Pragi.'